Elnevezés bejegyzése iránti kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2019/C 371/10)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra a közzététel napjától számított három hónapon belül.

EGYSÉGES DOKUMENTUM

„CEREJA DO FUNDÃO”

EU-szám: PGI-PT-02478 – 2018.11.22.

OEM () OFJ (x)

1. Elnevezés(ek)

„Cereja do Fundão”

2. Tagállam vagy harmadik ország

Portugália

3. A mezőgazdasági termék vagy élelmiszer leírása

3.1. A termék típusa

1.6. osztály: Gyümölcs, zöldségfélék és gabonafélék, frissen vagy feldolgozva

3.2. Az 1. pontban szereplő elnevezéssel jelölt termék leírása

A „Cereja do Fundão” a cseresznyefa (Prunus avium L.) gyümölcse, amely frissen fogyasztandó. A következő tulajdonságokkal rendelkezik:

— mérete legalább 24 mm;

— húskeménysége a Durofel-index szerint legalább 60 egység;

— színe a CTIFL (Centre Technique Interprofessionnel des Fruits et Legumes) színskálán 2 és 6 közötti;

— oldható szilárdanyag-tartalma legalább 12 Brix-fok.

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

–

3.4. Az előállítás azon műveletei, amelyeket a meghatározott földrajzi területen kell elvégezni

A termelés minden szakasza (termesztés és betakarítás).

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

–

3.6. A bejegyzett elnevezést viselő termék címkézésére vonatkozó egyedi szabályok

A „Cereja do Fundão” címkéjén a termék neve után az „Indicação Geográfica Protegida”[oltalom alatt álló földrajzi jelzés] szövegnek vagy az „IGP” [OFJ] rövidítésnek kell szerepelnie.

A címkén az alább bemutatott „Cereja do Fundão” logót kell feltüntetni.

4. A földrajzi terület tömör meghatározása

A „Cereja do Fundão” termelésének földrajzi területe Fundão körzetére, Louriçal do Campo és Lardosa községekre (Castelo Branco körzet), valamint Ferro és Peraboa községekre (Covilhã körzet) korlátozódik.

5. Kapcsolat a földrajzi területtel

A „Cereja do Fundão” és a földrajzi terület közötti kapcsolat a gyümölcs jó hírnevére vezethető vissza.

Tulajdonságainak köszönhetően a „Cereja do Fundão” jó hírnévnek és elismertségnek örvend Portugáliában és külföldön is, és olyan mezőgazdasági, gazdasági és gasztronómiai jelentőségre tett szert, hogy a régió egyik fő szimbólumává vált.

A fundãói cseresznye „ízletes – édes és markánsan érett zamatú” (The Guardian, 2007.8.14.), „élénk vörös színű, gömbölyded formájú és szertelenül édes”, íze „összetéveszthetetlen”, Vítor Sobral séf pedig „a nemzeti kiválóság termékének” tekinti (Epicur, 2017.5.8.). Bár cseresznyéből elég sok terem szerte az országban, mégis „a leghíresebb talán a fundãói cseresznye” (Broteria – tudományos ismeretterjesztő sorozat, 1915), és akad, aki Fundãót Portugália „cseresznyefővárosának” tekinti (Paulo Moreira, Pão e Vinho [Kenyér és bor], 2014).

Azt, hogy a portugál fogyasztók milyen nagyra értékelik a „Cereja do Fundão” cseresznyét, az is tükrözi, hogy 1941-ben a Junta Nacional das Frutas [Nemzeti Gyümölcstanács] közlönye külön jegyezte a „Cereja do Fundão” árát a lisszaboni piacon (ahol kilogrammonként 3 escudo átlagáron értékesítették), szemben a piacon árult többi cseresznye árával.

2018-ban a „Cereja do Fundão” a természetes termékek kategóriájában megnyerte a „Portugal Cinco Estrelas” díjat. Amikor a fogyasztói elégedettség piackutatási felmérések keretében elvégzett értékelése alapján odaítélték a díjat, megállapították, hogy „az Estrela- és Gardunha-hegység között találjuk meg az egyik legízletesebb nemzeti finomságot, nevezetesen a »Cereja do Fundão« cseresznyét. Édes, friss zamatát nem csak gyümölcsként elfogyasztva élvezhetjük, hanem befőttként, csokoládéban és cseresznyés édességben, süteményben és likőrökben is.”

„Ez a cseresznye híres, emberek tömegeit vonzza ide, és több millió eurót termel a helyi gazdaságnak” (Dinheiro Vivo, 2017.6.4.). A „Cereja do Fundão”„különösen azóta vált igen ismertté, hogy összekapcsolták a portugál futballcsapatnak a 2004-ben Portugáliában megrendezett Európa-bajnokságon való szereplésével”. Egy évtized alatt a „cseresznyére épülő helyi gazdaság mérete megkétszereződött, értéke pedig ma már évente 20 millió EUR; a cseresznyefákon 2000 ha területen 7000 tonna cseresznye terem, ami az országos termelés több mint 60 %-át teszi ki és 1500 munkahelyet biztosít.” A „Cereja do Fundão” név hozzáadott értéket biztosít a terméknek, éppen ezért lehet magasabb áron eladni, annak ellenére, hogy a termelt mennyiség növekedett. Ez magyarázza azt, hogy az átlagár miért kétszereződött meg és érte el mára a mintegy 3 EUR/kg szintet (Pedro Manuel Saraiva, Empreendedorismo: do conceito à aplicação, da ideia ao negócio, da tecnologia ao valor [Vállalkozás: az elmélettől a gyakorlatig, az ötlettől az üzleti tevékenységig, a technológiától az értékig], Imprensa da Universidade de Coimbra, 3. kiadás, 2015.).

A termelés földrajzi területére jellemző sajátosságoknak köszönhetően „az évszak első cseresznyéi korábban érnek, mint más területeken, és kilogrammonként 30–50 EUR áron is könnyen eladhatók, különösen az exportpiacokon, amelyek az értékesítés 10 %-át teszik ki” (Pedro Manuel Saraiva, i.m.). „Amikor a cseresznyeszezon elindul”, Fundão az egyik „első hely a világon, ahol érik a cseresznye”, éppen ezért olyan magas a fogyasztói ára, „amikor először megjelenik, és elkezdik exportálni”. 2014 április végén a helsinki piacon 62 EUR/kg áron értékesítették a „Cereja do Fundão” cseresznyét (Vida Rural, 2015.5.26.).

A „Cereja do Fundão” fogyasztható friss gyümölcsként, illetve felhasználható hozzávalóként süteményekben, valamint főzés közben különböző ételek és receptek elkészítéséhez. „A »Cereja do Fundão« egyike Portugália legsokoldalúbban felhasználható kulináris termékeinek, amelynél szabadon engedhetjük a fantáziánkat”, mivel olyan termékek elkészítéséhez használják fel, mint a „Cereja do Fundão” gyümölcstorta és a „Cereja do Fundão” kézműves jégkrém (Público, 2013.6.14.). A „Cereja do Fundão” cseresznyét a séfek is nagyra értékelik, ezt bizonyítja a Michelin-csillagos séffel, José Avillezzel készített interjú (Jornal de Negócios, 2018.2.20.) és a Prato do Dia [A nap étele] című könyv is, amely a Filipa Gomes séf által a 24Kitchen csatornán sugárzott főzőműsorban bemutatott recepteket gyűjti össze.

A „Cereja do Fundão” köré számos gasztronómiai rendezvényt szerveznek. Regionális szinten a „Cereja do Fundão”„évente mintegy 135 000 turistát vonz a térségbe” (Expresso, 2018.2.19.), elsősorban az olyan eseményekre, mint a „Festa da Cereja do Fundão” [„Cereja do Fundão” fesztivál], ahol lehetőség nyílik nemcsak a „Cereja do Fundão” megkóstolására, hanem a belőle készült számos termék kipróbálására is. A látogatók emellett részt vehetnek a cseresznye termeléséhez kapcsolódó kulturális és turisztikai rendezvényeken is (segíthetnek a cseresznyeszedésben, sétálgathatnak a cseresznyéskertekben, cseresznyefákat fogadhatnak örökbe stb.): ilyen esemény még a „Fundão, Aqui Come-se Bem – Sabores da Cereja” [Jó étel Fundãóban – A cseresznye ízei] elnevezésű gasztronómiai fesztivál, amelyet 2004 óta évente megrendeznek. Vannak országos események is, mint a „Rota Gastronómica da Cereja do Fundão” [„Cereja do Fundão” gasztronómiai útvonal], amelyet 2013 óta évente megrendeznek Lisszabonban és Portóban, és ahol a séfek különböző ételek elkészítését mutatják be, amelyek egyik hozzávalója a „Cereja do Fundão”.

Hivatkozás a termékleírás közzétételére

(e rendelet 6. cikke (1) bekezdésének második albekezdése)

https://tradicional.dgadr.gov.pt/pt/cat/frutos-frescos/978-cereja-do-fundao-igp

(1) HL L 343., 2012.12.14., 1. o.